ज्यूरिख. जब पिछले साल फरवरी में गियानी इन्फेंटिनो फीफा के प्रेसिडेंट बने, तब उन्होंने कहा था कि फुटबॉल की यह विश्व संस्था बहुत ही बुरे दौर से गुजर रही है। लोगों का इस पर से विश्वास उठ गया है, लेकिन अब मैं आप सभी का अध्यक्ष हूं। हम नए दौर में प्रवेश कर गए हैं। हम एक साल के अंदर लोगों का भरोसा फिर से हासिल कर लेंगे। इसमें जो भी भ्रष्टाचार चल रहा है, उसे खत्म कर देंगे। हालांकि, ऐसा होता दिख नहीं रहा। आंकड़ों से सामने आई सच्चाई...
- इन्फेंटिनो के अध्यक्ष बनने के एक साल बाद फीफा पर हुए एक सर्वे में आए आंकड़े सच्चाई बयां करते हैं। स्विट्जरलैंड की फोर्जा फुटबॉल और करप्शन पर नजर रखने वाली अंतरराष्ट्रीय संस्था ने दुनिया के 50 देशों के 25 हजार फुटबॉल फैन पर सर्वे किया। उनसे फीफा, दुनिया में फुटबॉल की स्थिति और रूस व कतर में होने वाले वर्ल्ड कप पर सवाल किए। इनमें से 97 फीसदी लोगों को फीफा पर भरोसा ही नहीं है। ये लोग फुटबॉल की सबसे बड़ी संस्था में फैले भ्रष्टाचार से दुखी हैं। जबकि 66 फीसदी लोग मैच फिक्सिंग को लेकर चिंतित हैं। इन्हें लगता है कि मैचों में फिक्सिंग होती है।
वर्ल्ड कप पर भी उड़े सवाल
- रूस में 2018 में होने वाले वर्ल्ड कप को लेकर भी सर्वे में शामिल लोगों ने सवाल उठाए। 43 फीसदी लोग नहीं चाहते कि रूस में अगला वर्ल्ड कप हो। इनका मानना है कि रूस और कतर को अगले दो वर्ल्ड कप की मेजबानी देने के मामले में भी भ्रष्टाचार हुआ है। इन्हें लगता है कि फीफा को लोगों का विश्वास जीतना ही होगा। बिना फैन्स के फुटबॉल का कोई वजूद नहीं है। इससे खेल का नुकसान ताे होगा ही, इसके बिजनेस पर भी बहुत असर पड़ेगा।
सर्वे करने वाली संस्था के सीईओ पेट्रिक आर्नेन्सन ने कहा, ‘मुझे लगता है सारी समस्या फीफा के स्ट्रक्चर में है। ब्लेटर ने 17 साल तक संस्था को जैसे चलाया, जैसे नियम बनाए, वे अभी तक चल रहे हैं। इसलिए इसमें बदलाव देखने में नहीं आ रहा। इन्फेंटिनो को नए सिरे से शुरुआत करनी चाहिए। रातों-रात तो कुछ नहीं होगा। लेकिन ऐसा करने से वे एक बार फिर लोगों का भरोसा हासिल करने में सफल होंगे।’ दरअसल, मई 2015 में भ्रष्टाचार के मामले में फीफा के सात अधिकारियों को अरेस्ट कर लिया गया था। फीफा के अध्यक्ष सैप ब्लेटर और यूरोपियन फुटबॉल संघ के अध्यक्ष माइकल प्लाटिनी का नाम भी शामिल था। दोनों को फुटबॉल से जुड़ी गतिविधियों में हिस्सा लेने से चार साल के लिए प्रतिबंधित कर दिया था। ब्लेटर 1998 से 2015 तक फीफा के अध्यक्ष रहे थे।
hin_Deva hin_Deva bho_Deva hin_Deva hin_Deva